钦定古今图书集成/历象汇编/乾象典/第050卷 > 司命司禄司危司非
## 钦定古今图书集成/历象汇编/乾象典/第050卷 > 司命司禄司危司非

按《星经》，“司命、司禄、司危、司非各二星，在虚北，司禄次
司命北，司危次司禄北，司非次司危北，各主天下寿
命、爵禄、安泰、危败是非之事。”

按《史记天官书》：“危东六星，两两相比曰司空。”

〈注〉《正义》曰：危东两两相比者，是司命等星也。司空惟一星耳，又不在危东，恐“命”字误为“空”也。司命二星在虚北，主丧送。司禄二星在司命北，主官。司危二星在司禄北，主危亡。司非二星在危北，主𠍴过。皆冥司之职。

按《汉书天文志》：“危东六星，两两而比，曰司寇。”

按：《晋书天文志》不载。

按《隋书天文志》：“虚北二星曰司命，北二星曰司禄，又
北二星曰司危，又北二星曰司非。司命主举过行罚，
灭不祥。司禄增年延德，故在六宗之祀；司危主骄佚
亡下，司非以法多就私。”〈此条疑有讹字〉

按《宋史天文志》：“司命二星，在虚北，主举过行罚，灭不
祥，又主死亡。司禄二星，在司命北，主增年延德，又主
掌功赏食料官爵。司危二星，在司禄北，主矫失正下，
又主楼阁台榭，死丧流亡。司非二星，在司危北，主司
候内外，察愆尢，主过失。”《乾象新书》：“命禄危非八星，主
天子已下寿命、爵禄、安危、是非之事。”

按《观象玩占》，“司命二星在虚北，主举过行罚，灭除不
祥，主百鬼，主生死。司禄二星在司命北，主爵禄，主延
年增寿。司危二星在司禄北，主矫失以正下，主察骄
逸。司非二星在司危北，主祛多私，主伺察内外过失。
八星皆冥官之职，主天子以下至于庶人寿命、爵禄、
安危、是非之事，制天下死生之命，福善祸淫，皆其所”
司。

按《历学会通》：“司命掌死丧，司禄掌禄料，司危掌市中
楼阁宗庙，司非伺候内外，察愆。”